CELEX: 32010R1053
Language: hu
Date: 2010-11-18 00:00:00
Title: A Bizottság 1053/2010/EU rendelete ( 2010. november 18. ) a 494/98/EK rendeletnek az állatok azonossága bizonyításának elmulasztása esetén alkalmazandó adminisztratív szankciók tekintetében történő módosításáról  EGT-vonatkozású szöveg

19.11.2010   
            
            
               HU
            
            
               Az Európai Unió Hivatalos Lapja
            
            
               L 303/1
            
         A BIZOTTSÁG 1053/2010/EU RENDELETE
   (2010. november 18.)
   a 494/98/EK rendeletnek az állatok azonossága bizonyításának elmulasztása esetén alkalmazandó adminisztratív szankciók tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a szarvasmarhák azonosítási és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről szóló, 2000. július 17-i 1760/2000/EK európai parlamenti és tanácsi rendeletre (1) és különösen annak 10. cikke e) pontjára,
   mivel:
   
               (1)
            
            
               A 820/97/EK tanácsi rendeletnek a szarvasmarhafélék azonosítási és nyilvántartási rendszerének keretében minimálisan alkalmazandó közigazgatási szankciók tekintetében történő végrehajtására vonatkozó részletes szabályok megállapításáról szóló, 1998. február 27-i 494/98/EK bizottsági rendeletet (2) a szarvasmarhák azonosítási és nyilvántartási rendszerének létrehozásáról, továbbá a marhahús és marhahústermékek címkézéséről szóló, 1997. április 21-i 820/97/EK tanácsi rendelet (3) 10. cikkének e) pontja alapján fogadták el. Az említett rendeletet az 1760/2000/EK rendeletet hatályon kívül helyezte és annak helyébe lépett.
            
         
               (2)
            
            
               A 494/98/EK rendelet 1. cikkének (2) bekezdése úgy rendelkezik, hogy ha egy állat tartója nem tudja bizonyítani az állat azonosságát két munkanapon belül, ezt az állatot késedelem nélkül meg kell semmisíteni, az állat-egészségügyi hatóság felügyelete mellett és az illetékes hatóság részéről nyújtott kártérítés nélkül.
            
         
               (3)
            
            
               Az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendelet (4) az állati eredetű termékek hatósági ellenőrzésének megszervezésére vonatkozó különleges szabályokat állapít meg.
            
         
               (4)
            
            
               A rendelet előírja, hogy a hatósági állatorvosnak ellenőriznie kell, hogy az állatokat csak akkor vágják le, ha a vágóhíd üzemeltetője megkapta az élelmiszerláncra vonatkozó megfelelő információkat, és azokat ellenőrizte.
            
         
               (5)
            
            
               A 854/2004/EK rendelet ezen kívül úgy rendelkezik, hogy a hatósági állatorvos akkor is engedélyezheti az állatok vágóhídi levágását, ha az élelmiszerlánccal kapcsolatos vonatkozó információk nem állnak rendelkezésre. Ebben az esetben azonban az élelmiszerlánccal kapcsolatos valamennyi vonatkozó információt meg kell adni, mielőtt az állati testet emberi fogyasztásra alkalmasnak nyilvánítják. A végleges döntés meghozataláig az ilyen állati testeket és a hozzájuk tartozó belső szerveket a többi hústól külön kell tárolni.
            
         
               (6)
            
            
               A 854/2004/EK rendelet azt is előírja, hogy ha az élelmiszerlánccal kapcsolatos, vonatkozó adatok nem állnak rendelkezésre az állat vágóhídra érkezését követő 24 órán belül, az állatból származó minden húst emberi fogyasztásra alkalmatlannak kell nyilvánítani. Ha az állatot még nem vágták le, a többi állattól elkülönítve kell leölni.
            
         
               (7)
            
            
               A 854/2004/EK rendelet rendelkezései tehát az azonosítatlan állatok emberi egészségre jelentett kockázatának csökkentését célozzák. Az állatok 494/98/EK rendeletben előírt megsemmisítése így elsősorban elrettentő hatással bír, az állatok azonosítását az élelmiszer-biztonságtól eltérő célokból ösztönözve.
            
         
               (8)
            
            
               Az ismeretlen eredetű állatok befolyásolhatják annak a területnek az állat-egészségügyi helyzetét, ahol tartják őket.
            
         
               (9)
            
            
               A 494/98/EK rendelet alkalmazása során szerzett tapasztalatok azt mutatták, hogy a két napos szigorú határidő nem elegendő az azonosítatlan állatok azonosságának megfelelő megállapítására. A tagállamok számára biztosítani kell a szükséges mérlegelési jogkört a helyzet kockázatelemzés alapján történő felmérésére és arányos szankciók alkalmazására.
            
         
               (10)
            
            
               Az 494/98/EK rendeletet ezért mindezeknek megfelelően módosítani kell.
            
         
               (11)
            
            
               A mezőgazdasági alapok bizottsága nem nyilvánított véleményt az elnöke által kitűzött határidőn belül,
            
         ELFOGADTA EZT AZ RENDELETET:
   1. cikk
   A 494/98/EGK rendelet 1. cikke (2) bekezdésének helyébe a következő szöveg lép:
   
      „2.   Ha egy állat tartója nem tudja bizonyítani az állat azonosságát, az illetékes hatóság adott esetben, az állat-egészségügyi és élelmiszer-biztonsági kockázatok felmérése alapján elrendelheti az állat megsemmisítését, kártérítés nélkül.”
   
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. november 18-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 204., 2000.8.11., 1. o.
   
      (2)  HL L 60.,1998.2.28., 78. o.
   
      (3)  HL L 117., 1997.5.7., 1. o.
   
      (4)  HL L 139., 2004.4.30., 206. o.